Virallinen lehti nro C 031 , 05/02/1999 s. 0059



KIRJALLINEN KYSYMYS E-1604/98 esittäjä(t): Ernesto Caccavale (UPE) komissiolle (25. toukokuuta 1998) Aihe: Yhteisön säädösten avoimuuden periaatteen loukkaaminen Giffonin elokuvafestivaalit on kansainvälinen lasten ja nuorten elokuvajuhla, joka on järjestetty vuodesta 1971 lähtien Giffoni Valle Pianassa (Salerno) Italiassa. Kyseessä on kansainvälistä tunnustusta saanut ja merkittävä kulttuuritapahtuma, jolla on tuettu yksinomaan viiden viimeksi kuluneen toimintavuoden aikana jopa 54 nuoren eurooppalaisen elokuvantekijän tuotannon levittämistä Eurooppaan ja joka toimii ympäri vuoden yleisön kouluttamiseksi. Vaikka Giffonin elokuvafestivaaleihin osallistui viime vuonna yli 80 000 katsojaa, tapahtuma ei ole saanut neljään vuoteen pyynnöistä huolimatta komissiolta tukea. Giffonin festivaalit hakee ajallaan audiovisuaalisen yhteistyön kehyksessä jaettavia varoja ja täyttää kaikki varojen saamisen edellytykset, nimittäin nuorisoon suuntautumisen, festivaalien järjestämisen maantieteellisesti erityisen hankalalla alueella (jollainen Etelä-Italia on) ja eurooppalaisen tuotannon esittämisen. Lisäksi on korostettava, että ne harvat italialaiset festivaalit, jotka saavat yhteisön tukea, pidetään lähes poikkeuksetta Keski-Italiassa. Tämä on ristiriidassa yhteisön direktiivien kanssa, joilla pyritään kehittämään ja tukemaan erityisen taantuneilla alueilla toteutettavia hankkeita. Kun komissiolta kysyttiin, minkä vuoksi Giffonin elokuvafestivaalit oli jätetty yhteisön rahoituksen ulkopuolelle, vastaus oli, että "päätös tehtiin yhteisesti ja perusteet ovat täysin luottamuksellisia". 1. Eikö tässä ole loukattu avoimuusperiaatetta ja estetty kaikkien kansalaisten mahdollisuutta osallistua yhteisön toimiin? 2. Eikö komissio katso, että yhteisön määrärahojen myöntäminen audiovisuaalisen alan tapahtumille vuonna 1998 on ollut mielivaltaista sekä niiden määräysten ja kriteerien vastaista, joiden perusteella hitaasti kehittyneisiin Euroopan alueisiin kiinnitetään enemmän huomiota? Komission jäsenen Marcelino Orejankomission puolesta antama vastaus (6. heinäkuuta 1998) Giffonin elokuvafestivaalit, joihin arvoisa parlamentin jäsen viittaa, on saanut komissiolta kolme kertaa taloudellista tukea osana yhteisön tukea yhteistyönä toteutettaville audiovisuaalisen alan tapahtumille. Tuen määrä oli 20 000 ecua vuonna 1993, 15 000 ecua vuonna 1994 ja 9 880 ecua vuonna 1995. Festivaalia ei valittu yhteisön tuen saajaksi vuosina 1996, 1997 ja 1998. Komissio ei voi käytettävissä olevista rajallisista talousarviomäärärahoista ja hakemusten erittäin suuresta määrästä johtuen tukea kaikkia ehdotuspyynnöissä esitettyjä hankkeita. Hankkeet on valikoitava tarkoin yhteistyössä riippumattomista asiantuntijoista koostuvan valintalautakunnan kanssa, jonka tehtävänä on hankkeiden arviointi ehdotuspyynnössä mainittujen perusteiden nojalla. Tietty määrä ehdotuksia on jätettävä hyväksymättä, mikä ei kuitenkaan aseta kyseenalaiseksi niiden kiinnostavuutta tai laadukkuutta. Taloudellisen tuen myöntäminen useana vuonna ei myöskään välttämättä merkitse tuen automaattista uusimista seuraavina vuosina. Avoimuuden periaatetta noudattaen komissio on ollut valmis toimittamaan ehdotusten tekijöille mahdollisimman tarkat tiedot ehdotuspyynnön tuloksista. Näin ollen Giffonin festivaalien järjestäjät ovat saaneet asiaankuuluvat tiedot hakemuksestaan sekä puhelimitse että postitse. Ehdotuspyynnön(1) mukaan joitakin avoimuutta koskevia rajoituksia asettaa riippumattomista asiantuntijoista koostuvan valintalautakunnan lausunto, joka on luonteeltaan kollegiaalinen ja luottamuksellinen. Osana vuonna 1998 yhteistyönä toteutettaville audiovisuaalisen alan tapahtumille myönnettävää tukea komissio arvioituaan hakemusten sisällön huolellisesti yksityiskohtia myöten on tehnyt puolueettoman, riippumattomista asiantuntijoista koostuvan valintalautakunnan lausuntoon perustuvan valinnan. Valintalautakunnan jäsenet ovat ottaneet päätöksessään huomioon puolueettomat valintaperusteet, jotka koskevat erityisesti hankkeiden kustannustehokkuussuhdetta ja jotka laaditaan hakemuksista ilmenevien tekijöiden pohjalta. On korostettava, että vuoden 1998 festivaalien ehdotuspyynnössä Italia esitti 11 % tukikelpoisista ehdotuksista ja sai 10 % kaikista valituista hankkeista. Tämän yhteisön toimintamuodon alusta lähtien on tuettu lukuisia italialaisia festivaaleja, ja ne ovat aina olleet maantieteellisesti edustavia. (1) EYVL C 176, 10.6.1997.